Spørgetime med statsministeren Statsministeren deltager som udgangspunkt hver anden tirsdag i Folketingets spørgetime, hvor lederne af partierne uden for regeringen har mulighed for at stille uforberedte spørgsmål til statsministeren. Svar på spørgsmål fra folketingsmedlemmer Det enkelte folketingsmedlem kan stille spørgsmål til statsministeren-ligesom til andre ministre. Folketingsmedlemmet kan selv vælge, om han eller hun ønsker, at statsministeren skal svare mundtligt eller skriftligt. Det er de såkaldte paragraf 20 spørgsmål. De mundtlige besvarelser sker om onsdagen i Folketingets spørgetid. Svar på spørgsmål fra Folketingsudvalg Et folketingsudvalg kan stille spørgsmål til en minister til besvarelse skriftligt eller mundtligt, hvor ministeren kommer i såkaldt samråd med udvalget. Forespørgselsdebatter om særlige emner Gennem en forespørgsel til en eller flere ministre kan et eller flere folketingsmedlemmer få en sag om et offentligt anliggende drøftet i Folketinget. En forespørgselsdebat slutter ofte med, at der stemmes om et eller flere forslag til vedtagelse På Folketingets hjemmeside kan du finde udskrifter af de store debatter, konkrete behandlinger af Statsministeriets lovforslag og statsministerens svar på paragraf 20 spørgsmål.